Lys Assia
D Lys Assia (* 3. März 1924 z Rupperschwil als Rosa Mina Schärer, † am 24. März 2018 z Zollikerbärg) isch e Schwiizer Schlagersängerin gsi.

Läbe 

D Lys Assia isch mit em Name Rosa Mina als Dochter vom Frederic Schärer z Rupperschwil im Kanton Aargau uf d Wält cho. Ufgwachse isch si z Züri, wo si Ballettunderricht gnoo het und am Konsi und a dr Kunschtakademy studiert het. Si het als Dänzerin z Züri und z Nizza gschaffet und het derno dr Künschtlername Lys Assia agnoo.

1942 het d Lys Assia e Pladdevertrag übercho. Z Paris isch si als Sängerin uffträtte. Im düütsche Spoochruum isch ere 1950 dr gröscht Erfolg glunge mit em Lied „O mein Papa“ us dr Operedde Feuerwerk, wo die hochdütschi Fassig vom Mundartspiil Der schwarze Hecht isch. Das Stuck isch vom Paul Burkhard. I dr Schwiiz isch si bsunders als Sängerin vo de Lieder vom Artur Beul bekannt worde.

Ane 1956 het si z Lugano dr Gran Premio Eurovisione della Canzone Europea (uf Änglisch Eurovision Song Contest), wo denn s erschte Mol stattgfunde het, mit em Lied Refrain gwunne. Am dritte Weppewärb vo dere Sery z Hilversum ane 1958 isch si uf e zwöit Platz cho.

1957 het si dr Zürcher Johann Heinrich Kunz ghürootet, wo aber scho gly gstorben isch. Si het nomol ghüroote, und mit irem zwöite Maa, em Oscar Pedersen, isch si uff Dänemark züglet. Spöter het si z Südfrankrych und z Dütschland gläbt, und zletscht z Erlebach am Zürisee.

Der Schwiizer Reschisseur Andres Brütsch het ane 2011 e Film über s Läbe vo dr Lys Assia träit. Am 24. März 2018 isch si im Alter vo 94 Joore im Spital Zollikerbärg gstorbe.

Schallpladde 
 Schweden-Mädel, 1954
 Arrivederci Roma, 1955
 Was kann schöner sein, 1956
 Deine Liebe, 1957
 Mi casa su casa, 1957
 Melodie d'amour, 1958
 Giorgio, 1958
 Wenn die Glocken hell erklingen, 1959
 La golondrina, 1960
 Johnny nimm das Heimweh mit, 1961
 Die Sterne von Syrakus, 1962
 Refrain des Lebens, 2009

Filmografy 
 1952: Palace Hotel 
 1952: Illusion in Moll
 1953: Die Kaiserin von China
 1953: Schlagerparade
 1954: Ball der Nationen
 1955: Ein Mann vergißt die Liebe
 1956: Die Fischerin vom Bodensee
 1956: Oberstadtgass
 1957: Die Beine von Dolores
 1957: Es wird alles wieder gut
 1957: Weiße Nächte (Le notti bianche)
 1962: Haifischbar

Weblink 

 
 

Schlagersänger
Schauspiler
Schwiizer
Aargauer
Zürcher
Pseudonym
Frau